贈陳一齋
作者：牟巘
朝代：宋

paragraphs: 謝公文物郡，山川如錯綉。
轉眼成蕭瑟，富覽寧復有。
自我識君子，再挹中嶼秀。
卓犖妙言語，經術更兼茂。
早歲六典書，嘐嘐發孤咮。
春官失分寸，苦不入吾彀。
天意將有待，本郡煩客授。
鄉人弟子行，月旦師友舊。
朝隨貢篚入，莫處儒席右。
固知致遠業，當時無近售。
多士皆景附，三道共輻輳。
而我初何心，高下隨所就。
澹然守吾一，擁書坐清晝。
交帚謝俗物，冰雪凜懷袖。
獨於吾輩人，倒屐惟恐後。
誰云一縫掖，不如雁門守。
好賢篤緇衣，同心藹蘭臭。
况乃諸老翁，夜艾耿殘宿。
殷勤見尊禮，能使風俗厚。
頗憐世議隘，或用儒爲詬。
元氣須愛護，大體必爭捄。
誦言百僚上，大作萬間覆。
君當自此升，儒藴獲盡究。
是爲斯文福，豈弟神明祐。
平生聞人善，喜氣如饙餾。
作詩繼魯頖，千歲俾眉壽。